SA’ners glo vir IS gewerfArgieffoto “Ons is nie bewus daarvan dat die tipe werwing plaasvind nie,” het Brian Dube, woordvoerder van die departement, gesê. “As deel van ons gewone werk, is die kwessie van terrorisme iets waarmee ons ons besig hou. Ons is voortdurend in kontak met vennote regoor die wêreld.” Die Sunday Independent het Sondag berig dat dr. Hushaim al-Alawi, Suid-Afrika se ambassadeur in Irak, gesê het dat drie Suid-Afrikaners wat vir die IS gewerf is, in Sirië doodgemaak is. Volgens al-Alawi is daar egter aangevoer dat hulle in motorongelukke omgekom het. Al-Alawi het aan die koerant gesê dat werwing en fondsinsamelings vir die IS deur groepe in Suid-Afrika uitgevoer word wat hulself as humanitêre organisasies voordoen. Hy het gesê een van die mans wat gewerf is, het van Kaapstad af saam met ‘n groep vertrek “wat bedoel was om humanitêre hulp te voorsien”, terwyl ‘n ander man in Gauteng gewerf is deur ‘n groep wat voorgee dat hulle “vlugtelinge en weeskinders ondersteun”. Volgens die koerant is nagenoeg 140 Suid-Afrikaners al gewerf om vir die IS te veg.